**Οι ταινίες της εβδομάδας στις αίθουσες του Φεστιβάλ Κινηματογράφου Θεσσαλονίκης***Πέμπτη 6 – Τετάρτη 12 Οκτωβρίου 2022*

Στην αίθουσα Ολύμπιον αυτή την εβδομάδα μη χάσετε το φιλμ **Στην αυλή του σχολείου** της Λορά Βαντέλ, μια ξεχωριστή και κινηματογραφικά μοναδική ταινία που θέτει στο επίκεντρό της την παιδική εμπειρία, στη δύσκολη συνθήκη του σχολικού εκφοβισμού.

Στην αίθουσα Παύλος Ζάννας βλέπουμε το αριστούργημα του Βιτόριο ντε Σίκα **Ο κήπος των Φίντσι Κοντίνι.** Η ταινία προβάλλεται σε επανέκδοση με νέα ψηφιακά αποκατεστημένη κόπια.

Το πολυαναμενόμενο **Νησί του Μπέργκμαν** της Μία Χάνσεν-Λοβ, που διεκδίκησε το Χρυσό Φοίνικα στις Κάννες προβάλλεται στην αίθουσα Τζον Κασσαβέτης.

Έναρξη σεζόν αυτή την εβδομάδα για την **Ταινιοθήκη Θεσσαλονίκης** με μια ιστορική πρεμιέρα. Η τηλεταινία **Face to Face** του Ίνγκμαρ Μπέργκμαν, με πρωταγωνιστές τη Λιβ Ούλμαν και τον Έρλαντ Γιόζεφσον, θα προβληθεί για πρώτη φορά στην Ελλάδα στο Ολύμπιον, το Σάββατο 8 Οκτωβρίου.

Οι *Τετάρτες στο Λιμάνι με το Cinedoc* επανέρχονται και φέτος. Η πρεμιέρα γίνεται την Τετάρτη 12 Οκτωβρίου με το ντοκιμαντέρ **Μεσόγειος: πολιορκημένη θάλασσα** του Φρεντερίκ Φουγκέα, αφιερωμένο σε μια από τις πλουσιότερες θάλασσες του κόσμου. ​

Έως τις 9 Οκτωβρίου στην αίθουσα Τζον Κασσαβέτης, φιλοξενείται το **24ο Φεστιβάλ Θεσσαλονίκης G.L.A.D. ταινιών**. Στο πλαίσιο του Φεστιβάλ, θα προβληθούν συνολικά 28 ταινίες μικρού και μεγάλου μήκους, μυθοπλασίας και ντοκιμαντέρ.

Συνεχίζονται στις αίθουσες του Φεστιβάλ:

* Το **Broadway**, η πρώτη μεγάλου μήκους ταινία του Χρήστου Μασσαλά, ένα νέο-νουάρ φιλμ για τις περιπέτειες μιας συμμορίας πορτοφολάδων και χορευτών σε μια σύγχρονη Αθήνα, πολύχρωμη αλλά και σκοτεινή.
* Η αριστουργηματική κωμωδία του Ζακ Τατί **Playtime**, για τον μοντέρνο άνθρωπο και τις φουτουριστικές μητροπόλεις, σε επανέκδοση με νέα ψηφιακή κόπια 4Κ.
* Η βραβευμένη στην Εβδομάδα Κριτικών του Φεστιβάλ των Καννών ταινία **Φτερά και πούπουλα** του Ομάρ Ελ Ζοχάιρι, ένα αντισυμβατικό φιλμ το οποίο μέσα από μια σουρεαλιστική ιστορία αποκαλύπτει τη δύσκολη θέση της γυναίκας στη σύγχρονη αιγυπτιακή κοινωνία.
* Η ανορθόδοξη ταινία δράσης και τρόμου, γυρισμένη από τη σκοπιά ενός τυφλού που περνάει από χίλια κύματα για να φτάσει στην αγαπημένη του, το φιλμ **Ο τυφλός που δεν ήθελε να δει τον Τιτανικό** του φινλανδού δημιουργού Τέεμου Νίκι.

**Είναι ωραίο να είσαι 18!**

Δωρεάν είσοδος για νέους και νέες 18 ετών στις προβολές του Φεστιβάλ Κινηματογράφου Θεσσαλονίκης για την κινηματογραφική σεζόν 2022-2023.

Ισχύει για όσους και όσες έχουν γεννηθεί το 2004 και το 2005.

Απαιτείται η έκδοση μηδενικού εισιτηρίου αποκλειστικά από τα ταμεία του Φεστιβάλ, καθώς και η επίδειξη εγγράφου ταυτοπροσωπίας.

Εξαιρούνται οι διοργανώσεις του 63ου Φεστιβάλ Κινηματογράφου Θεσσαλονίκης, του 25ου Φεστιβάλ Ντοκιμαντέρ Θεσσαλονίκης, φιλοξενούμενες εκδηλώσεις και ειδικές προβολές.

**ΕΙΣΙΤΗΡΙΑ**

**Γενική είσοδος**: 7,5€

**Τρίτη & Πέμπτη 1+1**: 7,5€

**Φοιτητικό**: 6€

**Κάρτα ανεργίας**: 6€

**Ταινιοθήκη Θεσσαλονίκης:** 4€

**Cinedoc**: 5€

Εισιτήρια είναι διαθέσιμα ηλεκτρονικά στο <https://www.viva.gr/tickets/venues/filmfestival/>

**Σας περιμένουμε στις αίθουσες του Φεστιβάλ Κινηματογράφου Θεσσαλονίκης!**

**ΟΙ ΤΑΙΝΙΕΣ**

***Στην Αυλή του Σχολείου / Playground / Un Monde***

(Βέλγιο, 2021)

**Σκηνοθεσία - σενάριο**: Λορά Βαντέλ /Laura Wandel. **Με τους**: Maya Vanderbeque, Günter Duret, Karim Leklou, Laura Verlinden. **Γλώσσα**: Γαλλικά. Έγχρωμη, 72΄.

Κάπου στο σημερινό Βέλγιο, η επτάχρονη Νόρα και ο μεγάλος της αδερφός, ο Αμπέλ, επιστρέφουν στα θρανία για τη νέα σχολική σεζόν. Όταν η Νόρα γίνεται μάρτυρας του bullying που δέχεται ο αδερφός της από τους συμμαθητές του, σπεύδει να τον προστατεύσει λέγοντάς τα όλα στον πατέρα τους. Αλλά ο Αμπέλ την αναγκάζει να σωπάσει. Μουδιασμένη από αυτή την κρίση αφοσίωσης, η Νόρα θα προσπαθήσει να βρει τη δική της θέση ανάμεσα στον κόσμο των παιδιών και στον κόσμο των ενηλίκων.

**Αίθουσα ΟΛΥΜΠΙΟΝ**: Πέμπτη, Παρασκευή, Κυριακή, Δευτέρα, Τρίτη, Τετάρτη 19:15, 21:00.

***O Κήπος των Φίντσι Κοντίνι / Il giardino dei Finzi Contini / The Garden of the Finzi-Continis***

(Ιταλία - Δυτική Γερμανία, 1970)

**Σκηνοθεσία**: Βιτόριο ντε Σίκα / Vittorio De Sica. **Σενάριο**: Giorgio Bassani, Ugo Pirro, Vittorio Bonicelli. **Με τους**: Dominique SandaLino, Capolicchio Helmut Berger. **Γλώσσες**: Ιταλικά - Γαλλικά - Αγγλικά. Έγχρωμη, 94΄.

Στην ιταλική πόλη Φερράρα του 1938 (επί Μουσολίνι), οι Φίντζι Κοντίνι είναι από τις ισχυρότερες οικογένειες της περιοχής, πλούσιοι, αριστοκράτες και Εβραίοι. Ο ασθενικός γιος τους Αλμπέρτο και η όμορφη αλλά απρόσιτη κόρη τους Μικόλ κάνουν παρέα στον υπέροχο κήπο τους με τον Τζιόρτζιο, έναν Εβραίο μεσαίας τάξης, που διεκδικεί ερωτικά τη Μικόλ, και τον φίλο και ερωτικό του αντίζηλο Μαλνάτε. Οι περίπλοκες αισθηματικές περιπέτειες των τεσσάρων νέων θα δοκιμαστούν επικίνδυνα όταν οι νέοι ρατσιστικοί νόμοι αρχίζουν να εφαρμόζονται.

- Χρυσή Άρκτος Καλύτερης Ταινίας, Φεστιβάλ Βερολίνου 1971

- Όσκαρ καλύτερης ξένης ταινίας 1971

**Αίθουσα ΠΑΥΛΟΣ ΖΑΝΝΑΣ**: Προβολές: 19:00, 21:30

***Το Νησί του Μπέργκμαν / Bergman Island***

(Γαλλία - Βέλγιο - Γερμανία - Σουηδία - Μεξικό - Βραζιλία - Ηνωμένο Βασίλειο, 2021)

**Σκηνοθεσία - σενάριο**: Μία Χάνσεν-Λοβ / Mia Hansen-Løve. **Με τους**: Tim Roth, Vicky Krieps, Mia Wasikowska, Anders Danielsen Lie. **Γλώσσες**: Αγγλικά, Γαλλικά, Σουηδικά. Έγχρωμη, 113΄.

Ένα ζευγάρι Αμερικανών, ο διάσημος σκηνοθέτης Τόνι και η σεναριογράφος Κρις, αναζητούν την έμπνευση στο άγριο και υποβλητικό τοπίο του Φόρε της Σουηδίας, εκεί όπου για χρόνια έζησε ο Μπέργκμαν και γύρισε τις σπουδαιότερες ταινίες του. Αρχικά όλα μοιάζουν ειδυλλιακά. Όμως, καθώς οι μέρες περνούν, το νησί μοιάζει να λειτουργεί καταλυτικά και στους δυο τους. Ανησυχίες που αφορούν την τέχνη τους, αλλά και την προσωπική τους ζωή αρχίζουν να σκιάζουν την καθημερινότητά τους. Η γυναίκα, επηρεάζεται περισσότερο. Καθώς αποκρυσταλλώνεται μέσα της η εικόνα του νεαρού ζευγαριού που πρωταγωνιστεί στο νέο της σενάριο, μοιάζει να βυθίζεται στις αναμνήσεις από τον πρώτο ερωτά της. Μνήμες, απωθημένα και ανομολόγητες επιθυμίες βγαίνουν στην επιφάνεια… Όλα «αυτά τα αόρατα πράγματα που κυκλοφορούν σε ένα ζευγάρι», και δίνουν έμπνευση στον άντρα της, αίφνης αρχίζουν να γίνονται πιο ορατά ανάμεσά τους. Το νησί του Μπέργκμαν αρχίζει να μοιάζει με φυλακή, ο ίδιος ο Μπέργκμαν (και η καλλιτεχνική σκιά του) μοιάζει να τους ακολουθεί παντού και η ατμόσφαιρα του Φόρε αρχίζει να επιδρά στη σχέση του ζευγαριού.

**Αίθουσα ΤΖΟΝ ΚΑΣΣΑΒΕΤΗΣ**: Δευτέρα, Τρίτη, Τετάρτη 21:15

**ΤΑΙΝΙΟΘΗΚΗ ΘΕΣΣΑΛΟΝΙΚΗΣ**

***Πρόσωπο με πρόσωπο / Face to Face / Ansikte mot ansikte***

(Σουηδία, 1976)

**Σκηνοθεσία**: Ίνγκμαρ Μπέργκμαν / Ingmar Bergman. **Σενάριο**: Ingmar Bergman. **Με τους**: Liv Ullmann, Erland Josephson, Gunnar Björnstrand, Aino Taube. **Γλώσσα**: Σουηδικά. Έγχρωμη, 177΄.

Η διακεκριμένη ψυχίατρος Τζένι Ίσακσον ζει προσωρινά με τους παππούδες της (που τη μεγάλωσαν, μετά τον θάνατο των γονιών της), ενόσω ο σύζυγός της βρίσκεται στις ΗΠΑ για επαγγελματικούς λόγους και η κόρη της λείπει στην κατασκήνωση. Ο φόρτος εργασίας, τα δύσκολα περιστατικά με ασθενείς στην κλινική, οι οδυνηρές μνήμες από το παρελθόν, αλλά και η γνωριμία με έναν συνάδελφο γιατρό, φέρνουν σταδιακά την Τζένι στα πρόθυρα του νευρικού κλονισμού. Βυθισμένη σε έναν μεταιχμιακό κόσμο ανάμεσα στους εφιάλτες και την πραγματικότητα, η Τζένι φλερτάρει με την αυτοχειρία, παλεύοντας να συμφιλιωθεί με τα τραύματα και τις παραλείψεις του παρελθόντος.

**Αίθουσα ΟΛΥΜΠΙΟΝ**: Σάββατο 20:00

**ΤΕΤΑΡΤΕΣ ΣΤΟ ΛΙΜΑΝΙ ΜΕ ΤΟ CINEDOC**

***Μεσόγειος: πολιορκημένη θάλασσα / Mediterranean life under siege -***

​

(Ελλάδα - Γαλλία, 2021)

**Σκηνοθεσία**: Frederic Fougea. 90'

​

Το ντοκιμαντέρ Mediterranean – Life under siege είναι αφιερωμένο σε μια από τις πλουσιότερες θάλασσες του κόσμου και έχει στόχο να ενημερώσει για τους κινδύνους που την απειλούν, προτείνοντας λύσεις διατήρησης του πλούτου της. Επίσης, παρουσιάζει αντιπροσωπευτικά είδη ζώων, πτηνών και θηλαστικών που ζουν στη θαλάσσια περιοχή της Μεσογείου, όπως για παράδειγμα τη σπερματοφάλαινα, τη μεσογειακή φώκια Μονάχους μονάχους, τη θαλάσσια χελώνα Καρέτα καρέτα, μια οικογένεια πελαργών, την ιστορία ενός θαλάσσιου αετού ή μιας νησιωτικής γάτας. Τα γυρίσματα διήρκησαν δύο χρόνια και πραγματοποιήθηκαν σε 12 διαφορετικές χώρες με τη συμμετοχή 50 επιστημόνων από όλον τον κόσμο. Πρόκειται για ένα εμβληματικό ντοκιμαντέρ, που παρουσιάζει ολοζώντανα και σε πρωτοφανή κλίμακα τις προκλήσεις που αντιμετωπίζει η Μεσόγειος, ο επίγειος αυτός παράδεισος που βρίσκεται υπό απειλή.

**Αίθουσα ΣΤΑΥΡΟΣ ΤΟΡΝΕΣ**: Τετάρτη 12 Σεπτεμβρίου 19:00

***Ο τυφλός που δεν ήθελε να δει τον Τιτανικό / The Blind Man Who Did Not Want to*** ***See Titanic***

(Φινλανδία, 2021)

**Σκηνοθεσία**: Τέεμου Νίκκι / Teemu Nikki. **Με τους**: Petri Poikolainen, Marjaana Maijala, Samuli Jaskio. **Γλώσσα**: Φινλανδικά. Έγχρωμη, 82΄.

Ο Γιάκο είναι τυφλός και ανάπηρος, προσκολλημένος στο αμαξίδιό του. Είναι ερωτευμένος με τη Σίρπα. Καθώς μένουν σε διαφορετικά μέρη, δεν έχουν συναντηθεί ποτέ, αλλά συναντιούνται κάθε μέρα χρησιμοποιώντας τα κινητά τους. Όταν η Σίρπα ταράζεται από κάποια σοκαριστικά νέα, ο Γιάκο αποφασίζει κατευθείαν να πάει να τη βρει, παρά την κατάστασή του. Ωστόσο θα χρειαστεί βοήθεια από πέντε αγνώστους σε πέντε διαφορετικά μέρη: από το σπίτι στο ταξί, από το ταξί στον σταθμό, από τον σταθμό στο τρένο, από το τρένο στο ταξί και, τέλος, από το ταξί σε εκείνη. Μια ταινία με έντονους ρυθμούς, γυρισμένη από τη σκοπιά ενός τυφλού: μια ανορθόδοξη ταινία δράσης και τρόμου για έναν άντρα που περνάει από χίλια κύματα για να φτάσει στην αγαπημένη του.

**Δείτε το τρέιλερ**: https://youtu.be/2Ut6kTf\_Uus

**Αίθουσα ΣΤΑΥΡΟΣ ΤΟΡΝΕΣ**: Πέμπτη, Παρασκευή, Σάββατο, Κυριακή, Δευτέρα, Τρίτη 19:30.

***Playtime***

(Γαλλία - Ιταλία, 1967)

**Σκηνοθεσία**: Ζακ Τατί / Jacques Tati. **Σενάριο**: Jacques Tati, Jacques Lagrange, Art Buchwald. **Γλώσσες**: Γαλλικά, Αγγλικά, Γερμανικά. Έγχρωμη, 124΄.

Μια περιήγηση σε ένα φουτουριστικό Παρίσι, που συντίθεται από ευθείες γραμμές και πολυόροφα κτίρια από γυαλί κι ατσάλι, φαρδιές λεωφόρους και ψυχρούς, τεχνητούς εσωτερικούς χώρους. Δυο χαρακτήρες πέφτουν συνέχεια ο ένας πάνω στον άλλο κατά τη διάρκεια μιας μέρας: η Μπάρμπαρα, μια νεαρή Αμερικανίδα τουρίστρια, επισκέπτεται το Παρίσι μαζί με ένα γκρουπ μεσόκοπων Αμερικανίδων, κι ο κύριος Ιλό, ένας Γάλλος σε σύγχυση, χαμένος στη νέα, σύγχρονη πόλη του Παρισιού.

**Δείτε το τρέιλερ:** https://youtu.be/AWkuEsWT4Fs

**Αίθουσα ΣΤΑΥΡΟΣ ΤΟΡΝΕΣ**: Πέμπτη, Παρασκευή, Σάββατο, Κυριακή, Δευτέρα, Τρίτη, Τετάρτη 21:30.

***BROADWAY***

(Ελλάδα, 2022)

**Σκηνοθεσία**: Χρήστος Μασσαλάς. **Με τους**: Έλσα Λεκάκου, Φοίβο Παπαδόπουλο, Στάθη Αποστόλου, Rafael Papad, Salim Talbi, Χρήστο Πολίτη. **Ειδική συμμετοχή**: Ελένη Φουρέιρα, Λάκης Γαβαλάς. **Γλώσσα**: Ελληνικά. Έγχρωμη, 97΄.

Ο δυνατός αθηναϊκός ήλιος και τα χρόνια της κρίσης έχουν ξεθωριάσει τα φανταχτερά χρώματα και τη γυαλάδα των κοστουμιών, που η ομάδα πορτοφολάδων με έδρα τον κινηματογράφο Broadway, χρησιμοποιεί στα θεάματα που στήνει για να μαζέψει θύματα. Στο καινούργιο υπερθέαμα-παγίδα όμως, η χημεία μεταξύ παλαιότερων και άρτι αφιχθέντων συντελεστών της ομάδας προκαλεί παρενέργειες. Θα χρειαστεί η παρέμβαση μιας ομάδας drag queens, η μυστηριώδης εμφάνιση

του Χρήστου Πολίτη (ο «Γιάγκος Δράκος»), η λάμψη της Ελένης Φουρέιρα, το μπρίο του Λάκη Γαβαλά και η μουσική του Gabriel Yared, για να επέλθει η ισορροπία σε αυτό το, φτιαγμένο από στρας και πολυέστερ, σύμπαν.

**Δείτε το τρέιλερ:** https://youtu.be/1xh3EXgS6N4

**Αίθουσα ΟΛΥΜΠΙΟΝ:** Πέμπτη, Παρασκευή, Κυριακή, Δευτέρα, Τρίτη, Τετάρτη 22:30

***Φτερά και Πούπουλα / Feathers***

(Γαλλία - Αίγυπτος - Ολλανδία - Ελλάδα, 2021)

**Σκηνοθεσία**: Ομάρ Ελ Ζοχάιρι / Omar El Zohairy. **Σενάριο**: Ahmed Amer, Omar El Zohairy. **Με τους**: Samy Bassouny, Mohamed Abd El Hady, Fady Mina Fawzy. **Γλώσσα**: Αραβικά. Έγχρωμη, 112΄.

Η ζωή μιας οικογένειας αλλάζει ριζικά όταν ο αυταρχικός πατέρας μεταμορφώνεται -κυριολεκτικά- σε κοτόπουλο, μετά από ένα μαγικό τρικ σε ένα παιδικό πάρτι. Ξαφνικά, η μητέρα της οικογένειας καλείται να επαναπροσδιορίσει τον ρόλο της και να αναλάβει τα ηνία της οικογένειας.

**Δείτε το τρέιλερ:** https://youtu.be/2FvAKGQNts8

**Αίθουσα ΤΖΟΝ ΚΑΣΣΑΒΕΤΗΣ**: Δευτέρα, Τρίτη, Τετάρτη 19:00

**Οι αίθουσες του Φεστιβάλ Κινηματογράφου Θεσσαλονίκης είναι μέλη του**



